Koʻp kvartirali uylardagi turar joylar va yashash uchun moʻljallanmagan joylar mulkdorlarining majburiy badallari yoki toʻlovlari miqdorini belgilashda xarajatlarning tarkibini aniqlash tartibi toʻgʻrisidagi nizomni tasdiqlash haqida
(order, 2024-08-19)

Oʻzbekiston Respublikasining “Koʻp kvartirali uylarni boshqarish toʻgʻrisida”gi Qonuni va Oʻzbekiston Respublikasi Prezidentining 2022-yil 4-avgustdagi PQ-346-son “Koʻp kvartirali uylarni boshqarish tizimini yanada takomillashtirish va boshqaruvchi tashkilotlarni moliyaviy sogʻlomlashtirish borasidagi qoʻshimcha chora-tadbirlar toʻgʻrisida”gi qaroriga muvofiq buyuraman: 1. Koʻp kvartirali uylardagi turar joylar va yashash uchun moʻljallanmagan joylar mulkdorlarining majburiy badallari yoki toʻlovlari miqdorini belgilashda xarajatlarning tarkibini aniqlash tartibi toʻgʻrisidagi nizom ilovaga muvofiq tasdiqlansin. 2. Mazkur buyruq Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi, Moliya vazirligi hamda Monopoliyaga qarshi kurashish qoʻmitasi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom koʻp kvartirali uylardagi turar joylar va yashash uchun moʻljallanmagan joylar mulkdorlarining (bundan buyon matnda joylar mulkdorlari deb yuritiladi) majburiy badallari yoki toʻlovlari miqdorini belgilashda xarajatlarning tarkibini aniqlash tartibini belgilaydi. 1. Joylar mulkdorlarining majburiy badallari va toʻlovlari quyidagilardan tashkil topadi: a) koʻp kvartirali uyning umumiy mol-mulkini saqlash (ularga xizmat koʻrsatish), ulardan foydalanish va ularni taʼmirlash bilan bogʻliq quyidagi xarajatlar: koʻp kvartirali uy tomining gidroizolyatsiya qatlamini tiklash va yamash, tomni toʻliq almashtirish; koʻp kvartirali uyning umumiy mol-mulki boʻlgan umumiy joylar, tayanch va toʻsiq konstruksiyalar, kvartiralar oraligʻidagi ihotalangan (oʻrama) pillapoyalar, zinapoyalar, liftlar, liftning shaxtalari hamda boshqa shaxtalar, dahlizlar, texnik qavatlar, yertoʻlalar, cherdaklar, uy ichidagi muhandislik tarmoqlari va kommunikatsiyalari, joylarning tashqarisida yoki ichida joylashgan hamda bittadan ortiq joyga xizmat koʻrsatadigan mexanik, elektr, sanitariya-texnika uskunalari va qurilmalari hamda boshqa uskuna va qurilmalarni saqlash va taʼmirlash; koʻp kvartirali uyga kirish yoʻlagi eshik va devorlarini taʼmirlash, suvash, boʻyash hamda deraza konstruksiyalari va eshik bloklarini yangilash, eshiklarga domofon oʻrnatish; koʻp kvartirali uy atrofi va kirish yoʻlaklari, shuningdek umumiy foydalanishdagi joylarni yoritish; yongʻinga qarshi tadbirlarni amalga oshirish, sanitariya holati, shaharsozlik normalari va qoidalariga rioya etilishini taʼminlash, odamlarning hayotiga, sogʻligʻiga va mol-mulkiga hamda atrof-muhitga bevosita xavf tugʻdirishi mumkin boʻlgan holatlarni bartaraf etish boʻyicha majburiy tadbirlarni hamda ishlarni amalga oshirish; xom ashyo, materiallar, yoqilgʻi, inventar va xoʻjalik anjomlarini sotib olish; koʻp kvartirali uyga tutash yer uchastkasini obodonlashtirish va koʻkalamzorlashtirish (ekish, parvarish qilish, daraxtlarga ishlov berish, butalarni va maysazorlarni kesish hamda sugʻorish xizmatlari); aholiga qulaylik yaratish uchun koʻp kvartirali uyga tutash yer uchastkasida oʻrindiqlar oʻrnatish; koʻp kvartirali uyning umumiy mol-mulkini saqlash uchun tijorat banklaridan olingan kreditlarni qoplash xarajatlari; joylar mulkdorlarining umumiy yigʻilishi qarorida nazarda tutilgan qoʻshimcha xizmatlar va ishlar. b) koʻp kvartirali uyni boshqarish bilan bogʻliq quyidagi xarajatlar: joylar mulkdorlari shirkati boshqaruvining (bundan buyon matnda boshqarish organi deb yuritiladi) maʼmuriy xodimlari hamda ishchi xizmatchilari mehnatiga haq toʻlash; boshqarish organining koʻp kvartirali uyni boshqarish uchun zarur boʻlgan texnika, aloqa va axborot kommunikatsiya texnologiyalari vositalarini saqlash hamda ularga xizmat koʻrsatish; boshqarish organining maʼmuriy ehtiyojlari uchun binolar va xonalar ijarasi haqini toʻlash; boshqarish organining xodimlarini majburiy sugʻurta qilish; inventarlar va xoʻjalik anjomlarini saqlash va ularning qiymatini hisobdan chiqarish bilan bogʻliq xarajatlar; koʻp kvartirali uyni boshqarish bilan bogʻliq holda tijorat banklari va elektron toʻlov tizimlari orqali amalga oshiriladigan toʻlovlar; boshqarish organining kadrlari malakasini oshirish. 2. Koʻp kvartirali uy boshqaruvchi tashkilot yoki boshqaruvchi tomonidan boshqarilganda, boshqaruvchi tashkilot va boshqaruvchining koʻp kvartirali uyni boshqarish bilan bogʻliq xarajatlari tarkibini aniqlash Oʻzbekiston Respublikasi Vazirlar Mahkamasining 1999-yil 5-fevraldagi 54 son qarori bilan tasdiqlangan Mahsulot (ishlar, xizmatlar)ni ishlab chiqarish va sotish xarajatlarining tarkibi hamda moliyaviy natijalarni shakllantirish tartibi toʻgʻrisidagi nizomga muvofiq amalga oshiriladi. 3. Boshqarish organi tomonidan bir nechta koʻp kvartirali uy boshqarilganda, mazkur Nizomning 1-bandi “b” kichik bandida nazarda tutilgan tadbirlardan kelib chiqadigan xarajatlar boshqaruvdagi koʻp kvartirali uylar soniga mutanosib ravishda taqsimlangan holda har bir koʻp kvartirali uyni boshqarish bilan bogʻliq xarajatlarga mutanosib aniqlanadi. 4. Joylar mulkdorlarining 1 metr kvadrat maydonni saqlash va taʼmirlash uchun majburiy badallari miqdori quyidagi formula boʻyicha hisoblanadi: Bu yerda: B3 — turar joy va yashash uchun moʻljallanmagan joy umumiy maydonining metr kvadrati uchun oylik majburiy badal miqdori; ΣX — ushbu Nizomning 1-bandida nazarda tutilgan yillik rejalashtirilayotgan xarajatlar summasi; ΣF — rejalashtirilayotgan zaruriy foyda summasi (ushbu summa koʻp kvartirali uy faqat boshqaruvchi tashkilot yoki boshqaruvchi tomonidan boshqarilganda inobatga olinadi). Bunda, boshqaruvchi tashkilot yoki boshqaruvchi tomonidan oʻz faoliyatidan olinishi rejalashtirilgan zaruriy foyda miqdori koʻp kvartirali uydagi joylar mulkdorlarining umumiy yigʻilishida kelishiladi va umumiy yigʻilish qarori bilan tasdiqlanadi; ΣD — umumiy xarajatlarni qoplashga yoʻnaltiriladigan (joylar mulkdorlarining majburiy badalidan tushumni hisobga olmagan holda) boshqa daromad va tushum manbalari, jumladan: koʻp kvartirali uyning ijaraga berilgan yertoʻla qismlari hamda boshqa umumiy mol-mulki uchun ijarachilardan kelib tushadigan mablagʻlar; koʻp kvartirali uyni kapital va joriy taʼmirlash ishlari hamda koʻp kvartirali uyga tutash yer uchastkasini obodonlashtirish uchun Oʻzbekiston Respublikasining respublika budjetining hamda mahalliy budjetlarning qoʻshimcha manbalaridan, shuningdek Oʻzbekiston Respublikasi Qurilish va uy-joy kommunal xoʻjaligi vazirligi Uy-joy kommunal xoʻjaligini rivojlantirish jamgʻarmasidan ajratiladigan mablagʻlar; yuridik va jismoniy shaxslarning homiylik va xayriya tarzidagi mablagʻlari; boshqarish organi bilan kommunal xizmat koʻrsatuvchi tashkilotlar oʻrtasida tuzilgan joylar mulkdorlaridan kommunal xizmatlar uchun haq yigʻishda yordam koʻrsatish toʻgʻrisidagi shartnomalarga asosan kommunal xizmatlar uchun yigʻilgan mablagʻlardan boshqarish organiga beriladigan ajratmalar; qonunchilik hujjatlarida taqiqlanmagan boshqa manbalardan tushadigan mablagʻlar; ΣMumum. — boshqarish organi boshqaruvida boʻlgan koʻp kvartirali uyning umumiy maydoni. 5. Koʻp kvartirali uyni boshqarish smetasining xarajatlar qismi daromadlar qismidan oshib ketishi mumkin emas. 6. Mazkur Nizom talablari buzilishida aybdor boʻlgan shaxslar qonunchilik hujjatlariga muvofiq javobgar boʻladi.